**«Feel Da Rush»** (norsk: *kjenn rushet*) er en norsk reggae-inspirert popsang framført av artisten Freddy Kalas. Sangen kom på andreplass i Melodi Grand Prix 2016 og ble en hit i Norge, med 21 uker på VG-lista. Sangen ble utgitt 2. februar 2016 og er skrevet av Fredrik Auke, Simen Auke, Mikkel Christiansen, Trond Opsahl og Christoffer Huse.

Melodi Grand Prix
-----------------

Låten var en av ti som deltok i finalen i Melodi Grand Prix, som ble arrangert i Oslo Spektrum lørdag 27. februar 2016. Før konkurransen hadde Freddy Kalas gjort seg bemerket med flere av sine festlåter, der «Pinne for landet» hadde gjort størst suksess.

Opprinnelig skulle Freddy Kalas delta med «Happy Rush». Låten ble imidlertid diskvalifisert fra konkurransen, fordi den var for lik «Cannabus» som han ga ut i 2011. NRK lot likevel Kalas få delta med en annen sang – «Feel Da Rush». Avgjørelsen var omdiskutert, og flere kommentatorer mente Kalas ikke burde fått delta med en ny sang. Tross kritikken ble «Feel Da Rush» den desidert mest populære låten på forhånd. Fram til finaledagen var Kalas' låt spilt tre millioner ganger på strømmetjenesten Spotify, det tilsvarte 90 prosent av alle avspillinger av årets finalelåter.

I finalen var «Feel Da Rush» det sjette bidraget ut på scenen, og låten avanserte til gullfinalen der den til slutt kom på andreplass med 88 128 stemmer. Vinneren ble Agnete med «Icebreaker».

Kommersiell suksess
-------------------

Tross andreplassen i Melodi Grand Prix, ble «Feel Da Rush» den desidert største hiten av deltakerne. Vinneren «Icebreaker» lå fire uker på VG-lista med en ellevteplass som beste notering. «Feel Da Rush» derimot, lå hele 21 uker på VG-lista med en andreplass som beste notering. Dette er en av de største suksessene til et ikke-vinnende Melodi Grand Prix-bidrag gjennom tidene.  
Les mer: De største hitene fra Melodi Grand Prix

Referanser
----------

1. ↑  «Feel da Rush - Single». iTunes. Besøkt 18. januar 2017.
2. ↑  Anders Grønneberg (2. februar 2016). «– Hadde låta vært et virus, ville WHO umiddelbart slått alarm». Dagbladet. Besøkt 18. januar 2017.
3. ↑  Tor Martin Bøe (2. februar 2016). «VG anmelder Melodi Grand Prix-låtene». VG. Besøkt 18. januar 2017.
4. ↑  Robert Hoftun Gjestad (2. februar 2016). «Flatt Melodi Grand Prix-felt – med ett unntak». Aftenposten. Besøkt 18. januar 2017.
5. ↑  «VG-lista for 'Feel Da Rush'». VG Nett. Besøkt 18. januar 2017.
6. ↑  «VG-lista for 'Pinne for landet'». VG Nett. Besøkt 18. januar 2017.
7. ↑  Talseth og Hegseth, Thomas og Morten (20. januar 2016). «Freddy Kalas-låt blir diskvalifisert fra Melodi Grand Prix». *VG Nett*.
8. ↑  Aune og Alnes, Oddvin og Espen (20. januar 2016). «Freddy Kalas får fortsette i MGP». *nrk.no*.
9. ↑  Talseth, Thomas (21. januar 2016). «Jostein Pedersen: Grand Prix i vanry». *VG Nett*.
10. ↑  Pedersen og Braseth, Ruben og Sofie (27. februar 2016). «Freddy Kalas' «Feel Da Rush» er hørt mest av årets MGP-låter. Nordiske eksperter tror ikke han vinner av den grunn». *Dagbladet.no*.
11. ↑  «VG-lista for 'Icebreaker'». Verdens Gang. Besøkt 20. august 2016.
12. ↑  «VG-lista for 'Feel Da Rush'». Verdens Gang. Besøkt 20. august 2016.

|  |  |
| --- | --- |
| Oppslagsverk/autoritetsdata | MusicBrainz
 |